Kersfees: Laat sy Lig deur die klatergoud skynFoto: Sodahead.com Kersfees is op ons. Die klokke het in Oktober al begin lui en Boney M kielie elke jaar my ore ’n rapsie vroeër. Kersvader sweet met sy katoenbaard en rooi wolle in die Laeveldhitte … En om nie te praat van die kabouters wat jaar ná jaar in die inkoopsentrums staan en speelgoed bou nie. Armpies op en af en op en af. Die koppies links en regs. En tien of 20 kindertjies wat oopmond die “wonderbaarlikheid” staan en aangaap. Dit is net blink waar jy kyk: blinkgoud, blinksilwer, blinkrooi, blinkgroen, blinkstefaans. Vanjaar besluit ek om na te lees oor die oorsprong van Kersgebruike. Kersboom. Kersvader. Kerskaarte. Kersversierings. Kersgeskenke. Kerskranse. Kersliggies. Kersfeesbokke. Kersklokke. Kerskoekies. Kerskouse. En om vas te stel watter gebruike dan nou heidens is en watter nie. Dit kan nie te moeilik wees nie. Ek doen ’n brawe ding en Google “father+christmas+history”. 204 miljoen trefslae. My moed val maar styg weer vinnig – ek laat my nie só maklik onderkry nie! Ek besluit om eerder by die Kersboom te begin. 203 miljoen trefslae. Hmm … Miskien sal ek eers bietjie op die bed gaan rus. Onder die waaier – 38 °C is nie jou maat nie. En al die prentjies van Kersvader in rooi flennie laat my boonop onnodig sweet. Daar op die bed kom ’n gedagte by my op. Ek begin so in my eie geselskap wonder waarom ek op ’n missie is om die duiwel in Kersfees op die lappe te bring en te ontmasker vir die skurk en kwaadstoker wat hy is. Dalk is dit omdat ek nie meer tevrede is met die manier hoe ek en my mense Christus Jesus se verjaardag vier nie. Ek voel elke jaar meer iesegrimmig terwyl Kersfees nader kom. Verloop julle Kersfees dalk soos ons s’n? Ek probeer om die somme te laat klop en aan al die kinderverwagtinge te voldoen. Die Kersete word weke vooruit beplan en dae voor die tyd sloof ek my reeds af. Kersversierings moet uitgepak word. Kersgeskenke word sorgvuldig uitgekies, gekoop en toegedraai. En moet tog net nie vergeet om die vrugtekoek so nou en dan te dokter nie … Ons hang Kersliggies in die venster. Briewe word aan Kersvader geskryf en almal gis oor die inhoud van die pakkies onder die boom. Hoe laat begin die Kersdiens nou weer? En dan bevind ek my jaarin en jaaruit een of twee dae voor Kersfees in die *&^%$#@ mall. Sommige webwerwe moedig mense aan om op te hou om Kersfees te vier – dit is immers oorgeneem deur wêreldse gebruike en tradisie. Maar daar is weinig positief aan dié tipe uitkyk. Watse boodskap word oorgedra aan ’n verlore wêreld? Daar is mos nie hoop in so ’n houding nie. Toe die kwik 39 °C slaan, neem ek ’n berekende besluit: Ek gaan ophou om my kop te breek oor die negatiewe rondom Kersfees. Ek gaan ophou om die Satan in Kersfees te soek en te verkondig en daarop konsentreer om Christus na Kersfees terug te bring. Ek sal vir die volgende maand konsentreer op nuwe maniere om die geboorte te vier en te verkondig. Ek gaan begin deur my eie gesin se Kersfees-tradisies aan te pas. Ek sal steeds liggies in die venster hang. Net om vir die wêreld te wys dat ons aan die Lig van die wêreld dink. Maar die Kersboom kan maar waai. Die ding mors in elk geval net. Ek gaan steeds geskenke koop – maar vir die sewe werkers op die plaas. Vir ’n vergete mens in die ouetehuis en een van Ester Nkosi se weeskinders. My kinders moet leer dat dit, in stryd met volksgeloof en tradisie, ons tóg gelukkiger maak om te gee as om te ontvang. Hulle moet maar help koop, toedraai en uitdeel. Dan sal ons steeds lekker eet. Ons vier immers die Here Jesus se geboorte. Dit is so belangrik dat ons die geboorte oordink en vier. Uit dankbaarheid en liefde. Ons moet dit sien as ’n geleentheid om die wêreld van Christus en sy verlossing te vertel. Die wonderlikste boodskap ooit, die blye evangelie, begin immers by Jesus se geboorte: Ons enigste hoop in ’n wêreld wat op die afgrond dartel. En jy gaan my definitief nie twee dae voor Kersfees in die mall raakloop nie!